Source: https://www.minzp.sk/eu/oblasti/ochrana-prirody/
Timestamp: 2020-02-21 19:05:19+00:00

Document:
MŽP - Medzinárodné vzťahy - Eúrópska únia - Oblasti - Ochrana prírody
V súlade s čl.11 smernice Rady 92/43/EHS o ochrane biotopov, voľne žijúcich živočíchov a voľne rastúcich rastlín (smernica o biotopoch) sú členské štáty povinné sledovať stav biotopov a druhov na ktoré sa vzťahuje Zmluva. Článok 1 uvedenej smernice definuje stav a priaznivý stav biotopu (resp. stav a priaznivý stav druhu) z hľadiska ochrany prírody. Priaznivý stav druhu, biotopu a časti krajiny je premietnutý do § 5 zákona č. 543/2002 Z. z. o ochrane prírody a krajiny. V roku 2004 ŠOP SR zabezpečila vypracovanie vedeckých podkladov pre stanovenie priaznivého stavu druhov a biotopov európskeho významu. Cieľom monitoringu je pravidelné zisťovanie, hodnotenie a dlhodobé sledovanie stability, zmien a vývojových trendov tohto stavu.
S ohľadom na čl.17 smernice o biotopoch, sú členské štáty povinné (každých 6 rokov) vypracovať správu pre Európsku Komisiu (reporting), ktorá bude obsahovať hlavne výsledky sledovania stavu (monitoringu) podľa čl.11. Formát podávania správ za roky 2001 - 2006 schvaľuje tzv. Habitats Committee (výbor ustanovený v zmysle smernice o biotopoch, ktorý pozostáva zo zástupcov členských štátov EÚ a je riadený Európskou komisiou). Slovenská republika aktívne participovala pri tvorbe reportovacieho formátu a všetky Európskou komisiou žiadané parametre boli premietnuté do národnej definície priaznivého stavu druhov a biotopov európskeho významu. Pre novoasociované krajiny EÚ, a teda i pre SR, je hodnotením obdobím 1. máj 2004 až 31. december 2006.
Podobne čl.12 smernice Rady 79/409/EHS o ochrane voľne žijúcich vtákov (smernica o vtákoch) upravuje povinnosť členských štátov postúpiť Európskej komisii každé 3 roky správu o implementácii opatrení prijatých v jednotlivých štátoch. Správa sa týka druhov z prílohy č.1 uvedenej smernice a druhov pravidelne sa vyskytujúcich sťahovavých (čl.4, ods.2). Pre naplnenie jednotlivých článkov smernice o vtákoch je potrebné zaviesť monitorovacie schémy vtáčích populácií, na základe ktorých bude možné hodnotiť trendy vývoja početnosti a ich ohrozenie, aj vo vzťahu k potrebným opatreniam.
Viac informácií o NATURA 2000 viď:
http://www.sopsr.sk/natura/index.php?p=6&lang=sk
Desiate zasadnutie konferencie zmluvných strán Dohovoru o biodiverzite, ktoré sa konalo v meste Nagoya v r. 2010, prijalo celosvetový Strategický plán pre biodiverzitu na obdobie rokov 2011 – 2020, a súčasne viedlo k prijatiu Protokolu z Nagoje o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania („protokol ABS“) a Stratégie mobilizácie zdrojov v prospech biodiverzity v celosvetovom meradle. Obsahom aktualizovaného Strategického plánu ochrany biodiverzity 2011 – 2020 je 5 strategických cieľov a 20 čiastkových cieľov (tzv. ciele z Aichi). Víziou Strategického plánu ochrany biodiverzity 2011 – 2020 je „žiť v harmónii s prírodou“ a v širšom časovom rámci do roku 2050
zabezpečiť ohodnotenie, ochranu, obnovu a rozumné využívanie biodiverzity, pričom udržiava ekosystémové služby, zdravú planétu a poskytuje výhody nevyhnutné pre všetkých ľudí.
V rámci Európskej únie bolo vyhodnotené plnenie cieľov k roku 2010, pričom sa došlo k záveru, že napriek niektorým významným úspechom (napr. zriadenie sústavy chránených území Natura 2000) sa cieľ v oblasti biodiverzity nepodaril dosiahnuť. Ukázalo sa, že tradičný prístup k ochrane biodiverzity, založený na izolovanej ochrane vybraných druhov a biotopov nie je dostatočne efektívny. Európska únia považuje biodiverzitu a ekosystémové služby, ktoré poskytuje – jej prírodné bohatstvo – za dôležité pre ich zásadný prínos pre ľudský blahobyt a ekonomickú prosperitu. Preto ochranu biodiverzity, jej oceňovanie a primeranú obnovu definovala ako svoju víziu k roku 2050, aby sa tak zabránilo katastrofickým zmenám spôsobeným stratou biodiverzity. Predstavitelia EÚ v marci 2010 schválili hlavný cieľ a dlhodobú víziu do roku 2020 a 2050. V máji 2011 Európska komisia predstavila súbor cieľov a opatrení na zabránenie straty biodiverzity s názvom „Naša životná poistka, naše prírodné bohatstvo: Stratégia EÚ pre biodiverzitu do roku 2020“. Novým základom pre politiku EÚ v oblasti biodiverzity sa stal hlavný cieľ na rok 2020 „zastavenie straty biodiverzity a degradácie ekosystémových služieb, ich obnova v najväčšom vykonateľnom rozsahu a zvýšenie príspevku EÚ k zamedzeniu globálnej straty biodiverzity“. Pre dosiahnutie tejto méty Stratégia EÚ pre biodiverzitu do roku 2020 navrhuje rámec cieľov a opatrení v piatich kľúčových oblastiach:
zachovanie a posilnenie ekosystémov a služieb
zaistenie udržateľnosti poľnohospodárstva, lesného a rybného hospodárstva
boj proti inváznym nepôvodným druhom
reakcia na celosvetovú krízu v oblasti biodiverzity.
V nadväznosti na tieto nové dokumenty aj Slovenská republika reagovala aktualizáciou svojej stratégie a akčného plánu, ktorých cieľom je vytvoriť politický rámec pre zastavenie trendu straty biodiverzity a urýchliť prechod Slovenskej republiky ako členskej krajiny Európskej únie na „zelenú“ ekonomiku, ktorá dokáže účinnejšie využívať prírodné genetické zdroje v zmysle Stratégie Európa 2020: „Naše životné poistenie, náš prírodný kapitál: stratégia EÚ v oblasti biodiverzity do roku 2020“ a ktorá reflektuje všetky koncepcie, stratégie, plány a programy schválené a platné v Slovenskej republike, ktoré majú akýkoľvek vzťah k ochrane a využívaniu biodiverzity.
Prijatím celosvetového Strategického plánu ochrany biodiverzity 2011 – 2020 a prijatím stratégie EÚ, ktorú pripravila Európska komisia s názvom Naše životné poistenie, náš prírodný kapitál: stratégia EÚ v oblasti biodiverzity do roku 2020 vyplynula pre Slovenskú republiku ako členský štát EÚ a zmluvnú stranu dohovoru o biodiverzite povinnosť aktualizovať Národnú stratégiu ochrany biodiverzity na Slovensku. Aktualizovaná národná stratégia ochrany biodiverzity do roku 2020 bola schválená vládou SR dňa 8. januára 2014 uznesením č. 12/2014.
Na ňu nadväzuje Akčný plán pre implementáciu opatrení vyplývajúcich z Aktualizovanej národnej stratégie ochrany biodiverzity do roku 2020 - obsahuje spolu 167 úloh, ktoré prispievajú k plneniu v 6 oblastiach, v 9 cieľoch, resp. v 33 opatreniach uvedenej národnej stratégie. Bol zostavený z podkladov, ktoré navrhli dotknuté rezorty a inštitúcie. Bol zostavený z podkladov, ktoré navrhli dotknuté rezorty a inštitúcie. Z predložených návrhov úloh boli vybrané len tie, ktoré sú späté s ochranou biodiverzity. Jednotlivé úlohy akčného plánu (v členení podľa cieľov a opatrení) sú spracované v prehľadnej tabuľke, ktorá obsahuje názov úlohy, gestora a spolugestora, očakávané výdavky a zdroje ich finančného zabezpečenia, stručný opis úlohy a predpokladaný termín jej ukončenia.
Úlohy reflektujú koncepcie, stratégie, plány a programy všetkých zainteresovaných rezortov a budú sa nimi plniť medzinárodné záväzky Slovenskej republiky vyplývajúce najmä z Dohovoru OSN o biologickej diverzite ako i zo záväzkov, ktoré prijala Európska únia ako odpoveď na globálne ciele, opatrenia a záväzky plnenia Dohovoru OSN o biologickej diverzite.
Viac informácií o Dohovore o biologickej diverzite (Convention on Biological Diversity = CBD) viď: http://www.cbd.int
CITES (Convention on International Trade in Endangered Species of Wild Fauna and Flora) je medzinárodný dohovor, ktorý bol podpísaný dňa 3.3.1973 vo Washingtone. Cieľom dohovoru je postaviť svetový obchod s ohrozenými druhmi živočíchov a rastlín pod spoločnú kontrolu všetkých štátov sveta, tak aby sa dosiahla ich ochrana pred úplným vyhubením vplyvom bezohľadného získavania pre obchodné účely. V súčasnosti k nemu pristúpilo viac ako 180 krajín sveta. Približne 5 600 druhov živočíchov a 30 000 druhov rastlín je pod ochranou CITES. Na Slovensku je dohovor CITES uplatňovaný od roku 1992. Ohrozené druhy rastlín a živočíchov sú podľa stupňa ohrozenia rozdelené do 4 príloh (A,B,C,D). Režim obchodovania je pre druhy zaradené v jednotlivých prílohách odlišný. Najprísnejšie je regulovaný obchod s druhmi zaradenými do prílohy A. Legislatíva upravuje podmienky na dovoz, vývoz, opätovný vývoz, tranzit a komerčné využívanie exemplárov druhov živočíchov a rastlín zaradených v prílohách A - D a ďalšie opatrenia na zabezpečenie kontroly ich držby, preukazovania pôvodu, vedenia evidencie, nezameniteľného označovania, či vymáhania práva na území Slovenskej republiky.
Za účelom zabezpečenia jednotného postupu krajín EÚ bol v zmysle článku 18 nariadenia Rady ES 338/97 založený Výbor (Committee on Trade in Wild fauna and Flora), na ktorom sa približne 4 krát do roka stretávajú zástupcovia Výkonných orgánov CITES členských krajín EÚ. Za tým istým účelom bola v zmysle článku 17 nariadenia Rady ES 338/97 založená Vedecká preskúmavacia skupina (Scientific Review Group), na ktorej sa približne 4 krát do roka stretávajú zástupcovia Vedeckých orgánov CITES členských krajín EÚ a riešia všetky vedecké otázky spojené s aplikáciou nariadení EÚ týkajúcich sa tejto problematiky. V zmysle čl. 14 nariadenia Rady ES 338/97 bola v neposlednom rade založená Skupina pre vynútiteľnosť (Enforcement Group), ktorá si približne 2 krát ročne vymieňa skúsenosti v oblasti vymáhania práva.
Viac informácií o CITES viď: http://www.cites.org/
Narábanie s geneticky modifikovanými organizmami v Európskej únii je upravené predovšetkým smernicou č. 2001/18/ES o zámernom uvoľnení geneticky modifikovaných organizmov do životného prostredia a smernicou č. 2009/41/ES o používaní geneticky modifikovaných mikroorganizmov v uzavretých priestoroch. Najdôležitejším obsahom týchto smerníc je ustanovenie požiadaviek na posudzovanie rizika narábania s týmito organizmami pre ľudské zdravie a životné prostredie.
Geneticky modifikovaný organizmus (GMO) a geneticky modifikovaný mikroorganizmus (GMM) sú definované spôsobom zmeny genetického materiálu, ktorý sa prirodzene počas pohlavného rozmnožovania a/alebo prirodzenej rekombinácie nevyskytuje, pričom táto zmena nastáva použitím vymenovaných techník. Avšak výpočet techník nie je konečný a najväčšiu výzvu v súčasnosti predstavuje vedecké a právne analyzovanie nových techník za účelom vyhodnotenia, či vedú k organizmom patriacim do pôsobnosti uvedených smerníc.
Zhodnotenie ekonomického a environmentálneho potenciálu, ktorým môžu nové techniky prispieť k trvalo udržateľným výrobným postupom potravín a krmív a predvídanie dosahu ich použitia v medicínskej oblasti je nevyhnutným predpokladom nastavenia regulačného prostredia smerom k podpore výskumu a vývoja modernej biotechnológie a podnikania v tejto oblasti.
Európska únia významne podporuje výskumné projekty vytvárajúce medzinárodné vedecké partnerstvá nielen medzi členskými štátmi únie a zdieľanie výsledkov, ktoré sú relevantné pre autorizačný proces používania geneticky modifikovaných organizmov.
S cieľom zosúladiť právne predpisy Európskej únie s ustanoveniami Kartagenského protokolu o biologickej bezpečnosti, Európska únia ako zmluvná strana protokolu doplnila svoj rozsiahly legislatívny rámec pre oblasť geneticky modifikovaných organizmov o nariadenie (ES) č. 1946/2003 o cezhraničnom pohybe geneticky modifikovaných organizmov, ktoré sa týka ich vývozu.
Kartagenský protokol o biologickej bezpečnosti je medzinárodná zmluva upravujúca pohyb živých modifikovaných organizmov z jednej krajiny do druhej, ktorý bol prijatý ako dodatková dohoda k Dohovoru o biologickej diverzite.
Na prvom stretnutí zmluvných strán protokolu sa štáty zaviazali, že na základe čl. 27 začnú proces vypracovania medzinárodných pravidiel a postupov v oblasti zodpovednosti a náhrady škôd spôsobených cezhraničnými presunmi živých modifikovaných organizmov. Na piatom stretnutí zmluvných strán protokolu bol formálne prijatý Doplnkový protokol z Nagoje a Kuala Lumpuru o zodpovednosti a náhrade škody ku Kartagenskému protokolu o biologickej bezpečnosti (ďalej len „doplnkový protokol“). Doplnkový protokol ustanovil rámec medzinárodných pravidiel a procedúr v oblasti zodpovednosti a kompenzácie za škody spôsobené živými modifikovanými organizmami v cezhraničnej preprave a je prvou mnohostrannou environmentálnou dohodou, ktorá definuje škodu na biologickej diverzite.
Vykonávanie Doplnkového protokolu Európska únia zabezpečuje smernicou č. 2004/35/ES o environmentálnej zodpovednosti pri prevencii a odstraňovaní environmentálnych škôd.
Problematiku geneticky modifikovaných organizmov v EÚ inštitucionálne zastrešuje generálne riaditeľstvo pre zdravie a bezpečnosť potravín Európskej komisie (DG SANTE), ktoré zodpovedá za politiku EÚ v oblasti zdravia a bezpečnosti potravín a za monitorovanie vykonávania súvisiacich predpisov.
Oficiálna stránka Kartagenského protokolu o biologickej bezpečnosti a Doplnkového protokolu z Nagoje a Kuala Lumpuru o zodpovednosti a náhrade škody - http://bch.cbd.int/protocol/
Biosafety Clearing-House (portál pre výmenu informácií o živých modifikovaných organizmoch zriadený v rámci Kartagenského protokolu o biologickej bezpečnosti) - http://bch.cbd.int/
Webová stránka Európskej komisie - https://ec.europa.eu/food/plant/gmo_en
Projekt AMIGA - http://www.amigaproject.eu/

References: čl.11
 § 5
 čl.17
 čl.11
 čl.12
 čl. 14
 čl. 27